
Zápisnica z rokovania 
Sekcie pre poistenie a zaistenie neživotných poistení 
	Rokovanie – dátum a miesto:
	05.11.2015, 10:00 hod., SLASPO

	Rokovanie viedol:
	Ing. Eva Jacková, manažér pre neživotné poistenie a zaistenie

	Prítomní:
	Podľa prezenčnej listiny

	Zápis vyhotovil:
	JUDr. Adriana Bandzi


Program rokovania:

1/ Predstavenie nového manažéra sekcie JUDr. Bandzi a odovzdanie agendy 

2/ Aktuálna legislatíva SR s dopadom na oblasť neživotného poistenia:

· Novela zákona o poisťovníctve,
· Nový vzor formulárov o dôležitých zmluvných podmienkach uzatváranej poistnej zmluvy,
· Ochrana spotrebiteľa,

· Novela zákona o poisťovníctve,

· Nemajetková ujma.
3/ Legislatíva EÚ v oblasti neživotného poistenia:
· Nariadenie o balíku cestovných služieb

4/ Prerokovanie starších projektov,

5/ Trendy a výzvy v oblasti neživotného poistenia v EÚ:
· Eurokonformný výklad Ústavného súdu ČR vo veci poistenia proti úpadku cestovnej kancelárie,
· Prevádzka autonómnych vozidiel,
· Cezhraničný prenos retailových finančných služieb,
· Rozsah poistenia zodpovednosti za škodu spôsobenú prevádzkou motorových vozidiel_prípad VNUK,
· Záznam o nehode,
· Pracovný program Európskej komisie pre rok 2016_legislatívne zámery v oblasti Neživotného poistenia.
6/ Prílohy:

· Príloha č. 1: OPATRENIE Národnej banky Slovenska, ktorým sa ustanovuje vzor formulára o dôležitých zmluvných podmienkach uzatváranej poistnej zmluvy,

· Príloha č. 2: Odpovede na otázky k Formuláru o dôležitých zmluvných podmienkach_ stanovisko Odboru ochrany finančných spotrebiteľov NBS,
· Príloha č. 3: Nariadenie EK o balíku cestovných služieb.
2/ Aktuálna legislatíva SR s dopadom na oblasť neživotného poistenia 
· Novela nového zákona o poisťovníctve č. 39/2015 Z. z. 
Návrh zákona prešiel 22. 9. 2015 prvým čítaním v NR SR a bol posunutý na ďalšie rokovania v NR SR.
Obsahom návrhu je vytvorenie registra vybraných informácii o poistných udalostiach.
· Vzor  formuláru o dôležitých podmienkach uzatváranej poistnej zmluve
Návrh na nové znenie  -reakcia  NBS na skúsenosti z dohľadu, podľa ktorých sú formuláre jednotlivých poisťovní tak rôzne, že nenapĺňajú predstavu regulátora o ich obsahu.  NBS prijala OPATRENIE, ktorým sa ustanovuje vzor formulára o dôležitých zmluvných podmienkach uzatváranej poistnej zmluvy.
Výsledkom je nový návrh formuláru - návrh opatrenia je v legislatívnom procese. 
Členom Sekcie pre neživotné poistenie a zaistenie bude na intranete prístupný tento vzor, ako aj odpovede útvaru dohľadu NBS v súvislosti s praktickým vypracovaním tohto formuláru.

· Ochrana spotrebiteľa
V súvislosti s novou právnou úpravou ochrany finančného spotrebiteľa bolo v oblasti neživotného poistenia vydané metodické usmernenie NBS Útvaru dohľadu nad finančným trhom, a to MU č. 3/2015 k označovaniu a propagácii poistných produktov, uverejnené bolo na stránke NBS dňa 05.11.2015. 

Podáva výklad povinností súvisiacich s označovaním a propagáciou poistných produktov a služieb a popis štandardov pre označovanie poistných produktov. 

Poisťovne sú povinné označovať a propagovať poistné produkty v súlade so skutočným charakterom a povahou poistného produktu, neuvádzať v názvoch a pri propagácii nesprávne, nepravdivé, skreslené alebo zavádzajúce informácie, nezamlčovať podstatné informácie, teda označovať a propagovať produkty tak, aby priemerný spotrebiteľ nebol akýmkoľvek spôsobom zavádzaný do omylu vo vzťahu k hlavným črtám produktu a nezamieňal si ho s iným produktom.

Členom Sekcie pre neživotné poistenie a zaistenie je toto MU NBS dostupné na intranete SLASPO v časti Legislatívna sekcia.
· Nemajetková ujma
Členovia sekcie rokovali o dopadoch rozhodnutí súdov v oblasti náhrady nemajetkovej ujmy, táto oblasť bude aj naďalej sledovaná aj na Legislatívnej sekcii SLASPO.
3/ Legislatíva EÚ s dopadom na oblasť neživotného poistenia 
· Nariadenie o balíku cestovných služieb. 28 októbra 2015 bolo Európskym parlamentom schválené nové nariadenie o balíku cestovných služieb, ktoré nahrádza nariadenie z roku 1990 a poskytuje širší rámec práv pre dovolenkárov.

Nové pravidlá sa vzťahujú na dva typy zmlúv, na vopred vyskladané balíky služieb obchodníkom alebo ním skombinované na základe požiadaviek cestujúceho a na nový spôsob rezervácie zájazdov, takzvané spojené cestovné služby. Pri nich má zákazník možnosť po zakúpení jedného produktu, napríklad letenky, zarezervovať si ďalšie, napríklad ubytovanie v hoteli alebo prenájom automobilu prostredníctvom odkazu na webovej stránke prvého obchodníka. Títo cestujúci budú mať rovnakú ochranu ako tí, ktorí si dovolenky kupujú priamo v tradičných cestovných kanceláriách. Členské štáty majú momentálne dva roky na zavedenie. V priebehu ďalších šiestich mesiacov nadobudnú schválené ustanovenia účinnosť.  Jedným z kľúčových nárokov cestujúceho je vrátenie platby v prípade insolventnosti organizátora. Ak sa organizátor alebo predajca stane insolventným platba musí byť cestujúcemu vrátená. Ochrana voči insolventnosti CK musí byť zabezpečená a to prostredníctvom garančného fondu alebo poistenia.  
4/ Prerokovanie starších projektov
· Verejné obstarávanie a Elektronické trhovisko 

SLASPO 14. októbra 2015 zaslalo Centru podpory EKS žiadosť o usmernenie v oblasti zadávania zákaziek cez EKS  pre oblasť poisťovacích služieb. Navrhovali sme vyjadrenie záveru, že 

„elektronické trhovisko nie je vhodným nástrojom na zadávanie zákaziek v tejto oblasti, pretože je postavené s dôrazom na anonymnosť celého procesu,  a naopak poisťovacie služby možno poskytovať iba na základe poznania konkrétneho klienta, stanovenia jeho potrieb a vyhodnotenia jeho poistného rizika“.

Odpoveďou bolo vyjadrenie, že zadávanie zákaziek cez EKS pre poisťovacie služby sa javí ako rozporné s princípmi na ktorých EKS funguje (anonymnosť celého procesu) a na ich zadávanie je potrebné použiť iné nástroje verejného obstarávania. 
· Projekt Meteo škody – jednotliví členovia vyjadrili záujem na pokračovaní tohto projektu. SLASPO si

vyžiada chýbajúce údaje od jednej členskej poisťovne.

5/ Trendy a výzvy v oblasti neživotného poistenia v EÚ:

· Euro-konformný výklad českých súdov vo veci poistenia proti úpadku cestovnej kancelárie

Nález Ústavného súdu vo veci Generali poisťovňa, a. s. proti rozsudku Obvodného súdu pre Prahu 2 zo 16/07/2015.

Žalobca si u cestovnej kancelárie (CK) zakúpil zájazd za cenu 23 384 Kč, na túto CK bol však vyhlásený konkurz a zájazd sa neuskutočnil, načo Generali z titulu uzavretého poistenia pre prípad úpadku uhradila len sumu 13 788 Kč. V zostávajúcej časti poisťovňa odmietla zaplatiť s tým, že dojednaná výška poistného plnenia nepostačuje k uspokojeniu všetkých uplatnených nárokov v plnej výške. Obvodný súd toto odmietol s tým, že cestovná kancelária je povinná dojednať také poistenie záruky, na ktorého základe vzniká zákazníkovi právo na vrátenie plnej ceny zájazdu. 
Poisťovňa napadla toto rozhodnutie ústavnou sťažnosťou, v ktorej poukázala na to, že zatiaľ ide o ojedinelý prípad, avšak je možné s istotou predpokladať, že všeobecné súdy budú i vo vzťahu k iným subjektom prejednávať skutkovo podobné prípady. Ďalej poisťovňa argumentovala medziiným aj tým, že napadnutým rozhodnutím jej bola stanovená povinnosť ktorú jej zákon ani zmluva neukladá. Plnenie nad rámec poistnej sumy by predstavovalo plnenie bez právneho dôvodu. 
Ústavný súd ČR sa však stotožnil s ústavno-konformným a euro-konformným záverom všeobecného súdu, ktorý skonštatoval, že nie je možné použiť obmedzenie poistného plnenia, pretože súkromnoprávne dojednanie dvoch podnikateľských subjektov nemôže viesť k vylúčeniu alebo obmedzeniu zákonných nárokov spotrebiteľa. Dojednanie poisťovne a CK, ktoré obmedzuje práva spotrebiteľa zaručené právom EÚ je vo vzťahu k spotrebiteľovi neúčinné, resp. nezaväzuje a odporovalo by záväzkom ČR vyplývajúcim z jej členstva v EÚ. 

Po veľkej kritike návrhu zákona z dielne Ministerstva pre miestny rozvoj ČR zo strany poisťovní a CK, senátori koncom októbra podstatne upravili zákon o cestovnom ruchu – časť, podľa ktorej mali poisťovne platiť sto percent škôd pri insolventnosti CK. Poisťovne začali hromadne vypovedávať zmluvy CK, ktorým reálne hrozilo že sa do konca roku ocitnú bez poistného krytia a museli by svoju činnosť ukončiť. Výsledkom je možného riešenia prijateľného pre obe strany: Škoda sa bude aj naďalej platiť do výšky PS, za jej stanovenie bude zodpovedať CK a riziko za nesplatené nároky klientov ponesie štát ( vytvorenie garančného fondu).
· Na úrovni IE sa na v pracovných skupinách Motor WG a Liability WG rokuje o prevádzkovaní autonómnych vozidiel, pracovné skupiny sa zamerali na rôzne aspekty a to: 
· pohľad na možný prenos z MTPL na zodpovednosť za škodu spôsobenú vadným výrobkom (alebo na iné alternatívy),
· vplyv na proces regresného nároku, a to preto, že kompenzácia by mala byť stanovená na základe buď občianskoprávnej zodpovednosti za škodu spôsobenú prevádzkou motorového vozidla (chyba vodiča) alebo zodpovednosti výrobcu (chyba výrobcu vozidla),

· dôležitosť prístupu k dátam poisťovateľov o prevádzke týchto vozidiel a to za účelom efektívnej likvidácie škodových udalostí.

· Cezhraničný prenos retailových finančných služieb

· Európska komisia vydala 2/11/2015 draft dokumentu Green Paper on financial services, očakáva sa že bude schválený koncom tohto roka, nasledovať bude súvisiaca konzultácia ohľadom retailových finančných služieb a poistenia, kedy bude EK konzultovať so zainteresovanými stranami o možných prekážkach poskytovateľov, ktorým čelia spotrebitelia pri nákupe finančných služieb v Európe. 

· Cieľom je uľahčiť:

· pre spoločnosti, ktoré boli založené v jednom z členských štátov EÚ poskytovať finančné služby v inom členskom štáte EÚ,
· spotrebiteľom možnosť kúpiť si finančnú službu ponúkanú v inom členskom štáte EÚ,

· občanom EÚ zobrať si so sebou ich produkt, v prípadoch kedy sa sťahujú z jedného do druhého členského štátu EÚ za účelom štúdia, práce a pod. („portability“),
Dokument sa v oblasti neživotného poistenia zaoberá prenositeľnosťou profesijnej zodpovednosti, ochranou obetí dopravných nehôd v prípadoch insolventnosti poisťovateľa motorových vozidiel a rozdielmi vo výške poistného poistenia motorových vozidiel a poistenia majetku.
· Rozsah poistenia zodpovednosti za škodu spôsobenú prevádzkou motorových vozidiel_prípad VNUK

Európsky súdny dvor (ESD) sa 04/09/2015 zaoberal rozsahom poistnej ochrany obetí dopravných nehôd v rámci Motor Insurance Directive (MID). ESD prišiel k názoru, že traktor by mal byť krytý povinným zmluvným poistením z prevádzky motorových vozidiel aj napriek tomu, že sa nachádzal na súkromnom pozemku.

Krátko k prípadu vo veci C-162/12 Damijan Vnuk proti Zavarovalnica Triglav

Predmetom sporu v pôvodnom konaní bolo či sa MTPL vzťahuje aj na škody spôsobené použitím traktoru ako dopravného prostriedku, avšak nie na škody spôsobené použitím traktora ako stroja alebo pohonu, lebo škoda vznikla pri ukladaní balíka sena v stodole, kedy vodič traktoru vošiel na dvore statku s valníkom do stodoly a pri cúvaní narazil do rebríku, na ktorom stál D. Vnuk, čím spôsobil jeho pád. Poisťovňa však zamietla plnenie čiastky 15 944,10 EUR ako náhrady nemajetkovej ujmy zvýšenej o úroky z omeškania, lebo sa podľa jej názoru poistenie MTPL nevzťahuje na použitie traktoru v prípade jeho použitia ako pracovného stroja v rámci práce pred stodolou na statku, t. j. mimo prevádzky na cestných komunikáciách. Ako predbežnú otázku ESD riešil či sa MTPL vzťahuje buď na škody spôsobené vozidlom iba v rámci pozemných komunikácií alebo na všetky škody, ktoré nejakým spôsobom súvisia s používaním či fungovaním vozidla a to bez ohľadu na to, či je možné danú situáciu definovať ako situáciu mimo prevádzky. ESD pri svojom rozhodovaní vychádzal z toho, že pojmy „nehoda“, „škoda“, „prevádzka“ alebo „použitie vozidiel“ aj keď sú v jednotlivých štátoch upravené značne odlišne, je potreba chápať vo svetle ochrany obetí nehôd spôsobených motorovým vozidlom a za cieľom liberalizácie pohybu osôb a tovaru s perspektívou realizácie vnútorného trhu. ESD svojím rozsudkom rozhodol, že sa pojem prevádzka vozidiel vzťahuje aj na akékoľvek použitie vozidla, ktoré zodpovedá jeho obvyklej funkcii.

Dopad rozhodnutia

Reakcia národných štátov na rozhodnutie vo veci Vnuk odhalila že existujú odlišné interpretácie naprieč členských štátov týkajúcich sa „použitia vozidla“. Budú sa viesť naďalej diskusie o potencionálnych dôsledkov rozhodnutia na súvisiace trhy, a bude požadovaný report vo vývoji v národných právnych úpravách.

Zosúladenie právnej úpravy v ČR

V ČR prišlo k úprave z. č. 168/1999

Navrhovaná právna úprava dáva do súladu teda podmienky daného poistenia s judikatúrou ESD. Jej neprijatím by sa ČR vystavila riziku začatia konania pre porušenie zmluvy.

Povinnosť poistenia zodpovednosti sa tak rozširuje na všetky MV a ich prípojné vozidlá, ktoré sú konštrukčne určené k prevádzke na pozemných komunikáciách (výnimka: koľajové vozidlá) bez ohľadu na to či sú prevádzkované na verejne prístupných pozemných komunikáciách, a tiež bez ohľadu na to či podliehajú alebo nepodliehajú registrácii (výnimka: vojenské vozidlá). Poistenie tak musí zahŕňať odškodnenie za ujmu spôsobenú prevádzkovaním vozidla ako dopravného prostriedku, tak aj pracovného stroja, a to bez ohľadu na to kde ku škodovej udalosti došlo.

· Záznam o nehode

Bolo indikované, že u európskych poisťovateľov došlo k zámene a problémom, ktoré boli spôsobené tlačivom v časti „Vehicle“, bod 7 Záznamu o nehode. Zamieňané boli kódy krajín  s podobným  názvom (napríklad Slovensko a Slovinsko, Litva a Lotyšsko), čo spôsobovalo problémy pri likvidácii škôd. Z toho dôvodu sa navrhuje do Záznamu o nehode doplniť do bodu 7 kolónku aj o štáte registrácie MV.

SLASPO vyvinie konzultáciu medzi jednotlivými členskými poisťovňami, ako aj na pôde SKP a to za účelom zabezpečenia jednotného prekladu do SJ a vydania jednotného formuláru Záznamu o nehode. Členovia SLASPO boli upozornení, že v prípade použitia Záznamu s copyrightom Insurance Europe nie je možné formulár meniť ani na tlačive používať logo poisťovne. Tiež bola diskutovaná potreba používať unifikované tlačivo vzhľadom na tlak Európskej únie na unifikovné postupy vo veciach poistenia.
6/ Pracovný program Európskej komisie pre rok 2016_legislatívne zámery v oblasti Neživotného poistenia

Nový legislatívny návrh umožňujúci cezhraničné poskytovanie služieb 

Nová iniciatíva na štandardizáciu vrátane posúdenia štandardov Smernice o poistení motorových vozidiel (Motor Insurance Directive) (smernica 2009/103 / ES o poistení zodpovednosti za škodu spôsobenú prevádzkou motorových vozidiel a vynútenia záväzku uzavrieť poistenie pre prípad takejto zodpovednosti).
5

